איירסופט

היסטוריה

כתוצאה מהאיסור על אחזקת נשק חם, התפתחה ביפן תעשייה מפותחת של דגמי כלי נשק. כלי האיירסופט הראשונים הומצאו בשנות השבעים, כשהוכנס מנגנון לירי של כדוריות פלסטיק בקוטר 6 מ"מ המופעל בעזרת קפיץ נדרך, כלומר יש לדרוך לפני כל ירייה. כלים אלו נקראים בימינו "ספרינג" (Spring = קפיץ) והם דורשים מהמפעיל לדרוך את הנשק לאחר כל ירייה. כלי רובי צלפים באיירסופט גם פועלים כך על מנת לדמות את המציאות. הספורט התפשט במהירות לסין, קוריאה, הונג קונג, ולפיליפינים וצבר פופולריות בעיקר בגלל המגבלות המוטלות על אחזקת כלי נשק במדינות אלו. בשנת 1981 הומצא בארצות הברית הפיינטבול, והפך נפוץ במערב, עקב הדמיון הרב בין ענפי הספורט, ועדיפות לפיינטבול במספר פרמטרים גבוהים האיירסופט כמעט ולא התפשט למערב. בשנות ה-90 הוכנסו שיפורים במנגנוני האיירסופט, והוכנסו לשימוש בין השאר כלי-איירסופט אוטומטיים חשמליים עם שכלול של מנגנון ההופ-אפ,
מנגנון זה גורם לסבסוב הכדור כלפי מעלה בזמן היציאה מהקנה, משפר את האווירודינמיקה והמומנט של הכדור כדי שיעוף רחוק יותר.
לאחר מכן האיירסופט התחיל לחדור גם למערב, אך זמן רב עבר עד שהוכר כספורט חוקי בישראל על ידי התאחדות הקליעה.

כלי איירסופט

כלי איירסופט לרוב רפליקות של רובים אמיתיים.
כלי איירסופט פועלים במנגנונים שונים על מנת להעיף כדורי פלסטיק או קרמיקה שנקראים BB במשקל 0.12–0.43 גרם במהירות 200–600 רגל לשנייה (61–183 מטר לשנייה), תחמושת (במידה ואפשר לקרוא לה כך) אל-הרג, שבמיגון מתאים אף אינה פוצעת.
יש להבדיל בין כלי איירסופט (צעצוע שאינו נשק כלל ומשמש לספורט) לבין רובה אוויר (כלי נשק היורה קליעי מתכת, בעיקר עופרת או פלדה, המסוגלים לפצוע ולהרוג, ומצריך רישיון). כלי איירסופט אינם מצריכים רישיון אבל מצריכים חברות מועדון ומותרים לילדים מגיל 13 ומעלה. כלי איירסופט אינם יכולים להרוג.

שדרוגים

לרוב ניתן לשדרג כלי איירסופט על ידי הוספה או החלפה של חלקים פנימיים וחיצוניים כמו הצרת קנה (אשר עוזרת לדיוק מרבי, בעיקר ברוב"צ), אטימת טפלון ועוד.
את המראה החיצוני אפשר לשנות על ידי החלפת חלקים (כמו מתפסים, קתות או אפילו גוף), וגם להרכיב אביזרים נוספים כגון כוונות, פנסים, משתיקי קול, ידית הסתערות וכן הלאה.
בנוסף ניתן לשפר את ביצועי (מהירות הכדור, דיוק, קצב אש ועוד) כלי האיירסופט על ידי החלפת חלקים במנגנון ההפעלה שלהם (קפיצים, גלגלי שיניים, קנה פנימי, שסתומים וכו'), אך חשוב לציין כי "משתיק - קול " אינו אפקטיבי באיירסופט מפני שהרעש בא מהמנוע ולא מהקנה.
ישנן מוסכמות על הגבלת מהירות שבה יעופו כדורי ה-BB. מגבלות אלה נועדו למנוע פציעות אצל השחקנים. נהוג למדוד מהירות של כדורי BB ברגל לשנייה (FPS - Feet Per Second) אך בארץ משתמשים בעיקר במטרים לשנייה (m/s).
לרוב, ההגבלות לרובה חשמלי הם 140 מ"ש (מטר לשנייה), ולרובה צלפים ורובי ספרינג - 190 מ"ש.
קצב אש של כלי ממוצע הוא בין 15 ל-25 כדורים בשנייה (900 - 1500 כדורים בדקה).

טווחים

למרבית כלי האיירסופט כיום ישנו מנגנון הופ-אפ מתכוונן אשר יוצר סבוב של הכדור בעת הירי. סבוב זה גורם ללחצי אוויר לפי אפקט מגנוס שנותנים כוח עילוי לכדור ומאפשרים לו לשמור על מסלול ישר לטווח ארוך. יש לכוון את ההופ-אפ לפי משקל הכדור ולפי מהירות הירי, והוא מאפשר טווח יעיל (כלומר טווח שבו הכדור שומר על מסלול שטוח) שנע מ-30 מטרים לכלים של 80 מטרים לשנייה עד 110 מטרים לכלים של 180 מטרים לשנייה.

איירסופט ברחבי העולם

איירסופט הוא ספורט חדש יחסית, כאשר המדינות המובילות בתחום הן בריטניה, ארצות הברית, יפן, הונג קונג, הפיליפינים, צרפת, רוסיה, איטליה וכמה ממדינות מזרח אירופה.
האיירסופט הוא ספורט ותחביב חוקי בארצות הבאות:
בריטניה, ארצות הברית, יפן, הונג קונג, ישראל, הפיליפינים, צרפת, יוון, סודאן, ספרד, איטליה, רוסיה, שוודיה, אוסטרליה, אוקראינה, אלבניה, בוליביה, בלגיה, ברזיל, בוטסואנה.